NDR คาดรายได้ปีนี้ทรงตัว เน้นเฝ้าระวังสถานการณ์ “โควิด” ใกล้ชิด
NDR คาดรายได้ปีนี้ทรงตัว เน้นเฝ้าระวังสถานการณ์ “โควิด” ใกล้ชิด
16 ก.ค. 2563

นายชัยสิทธิ์ สัมฤทธิวณิชชา กรรมการผู้จัดการ บริษัทเอ็น.ดี.รับเบอร์ จำกัด (มหาชน) หรือ NDR กล่าวว่า คาดการณ์รายได้ในปีนี้น่าจะใกล้เคียงกับปีก่อน หากสถานการณ์ COVID-19 ไม่มีการระบาดเพิ่มเติม แต่อย่างไรก็ตาม บริษัทฯยังคงเฝ้าระวังและจับตาสถานการณ์อย่างใกล้ชิด เพราะยังไม่สามารถมั่นใจได้ว่า COVID-19 จะจบลงจนกว่าจะมียารักษาหรือวัคซีน
ดังนั้นแผนกลยุทธ์ในครึ่งปีหลังบริษัทฯยังคงใช้มาตรการที่รัดกุมในเรื่องของการลงทุนและค่าใช้จ่ายต่างๆ ส่วนเรื่องของรายได้ก็มีการทำการตลาดเจาะเฉพาะกลุ่มเป้าหมายมากขึ้น
“แนวโน้มผลประกอบการในครึ่งปีหลังคาดว่าน่าจะดีกว่าครึ่งปีแรก ถ้า COVID-19 ไม่กลับมาระบาด และไม่มีการปิดประเทศอีก” นายชัยสิทธิ์ กล่าว
กรรมการผู้จัดการ NDR กล่าวอีกว่า สำหรับบริษัท Fung Keong Rubber Manufactory (M) Sdn. Bhd. (FKRMM) ซึ่งเป็นบริษัทย่อยในมาเลเซีย หลังจากกลับมาเปิดทำการตามปกติตั้งแต่เดือนพฤษภาคม 2563 ที่ผ่านมานั้น ขณะนี้สถานการณ์ภาพรวมรวมตลาดยางในมาเลเซียเริ่มฟื้นตัว  แต่ทั้งนี้ยังต้องจับตาดูสถานการณ์อย่างใกล้ชิดว่าจะมีประกาศอะไรเพิ่มเติมอีกหรือไม่ ส่วนตลาดรองเท้านักเรียนยังไม่ฟื้นตัว เนื่องจากโรงเรียนยังคงปิดอยู่
“ภาพรวมตลาดต่างประเทศนั้น ขณะนี้เริ่มกลับมาเป็นปกติแล้วคงเหลือเพียงตลาดอินโดนีเซียที่ยังไม่สามารถเริ่มได้เพราะทางคู่ค้า CEAT ยังไม่สามารถบินมา เพื่อตรวจสอบงานได้” นายชัยสิทธิ์ กล่าว
ทั้งนี้ประเมินแนวโน้มตลาดยางรถจักรยานยนต์ในครึ่งปีหลังว่าน่าจะมีความต้องการมากกว่าในครึ่งปีแรก ภายใต้เงื่อนไขที่จะต้องไม่มีการปิดประเทศอีก